Abraham Bloemaert

**Abrahamas Blumartas** (ol. *Abraham Bloemaert*, 1566 m. gruodžio 25 d. – 1651 m. sausio 27 d.) – olandų XVI−XVII a. tapytojas ir grafikas.

## Biografija

Abrahamas Blumartas gimė 1566 m. Gorincheme. Jo tėvas Cornelis Bloemaert buvo architektas, skulptorius, dailininkas, mokytojas. Abrahamo vaikystėje šeima persikraustė į Utrechtą. Abrahamas Blumartas trejus metus, apie 1581-83 m., praleido Paryžiuje. Utrechte ir Paryžiuje Blumartas mokėsi bent pas 4 skirtingus dailininkus, neskaitant tėvo. 1591 m. keliavo į Amsterdamą, kur tėvas buvo paskirtas architektu. 1592 m. vedė 20 metų vyresnę katalikę Judith van Schonenburch. Prancūzijoje Blumartas persiėmė manierizmo ir Fontenblo mokyklos stilistinėmis tendencijomis. Protestantiškoje Nyderlandų dalyje (Olandijoje) Blumartas buvo aršiu kataliku. Jam daug darbų užsakinėjo katalikų bažnyčios iš katalikiškų pietinių Nyderlandų. 1599 m. mirė Blumarto pirmoji žmona, su kuria jis nesusilaukė vaikų, ir Blumartas tais pačiais metais vedė Gerarda de Roij, turtingo aludario dukterį. Su ja susilaukė bent 8 vaikų. Apie 1600 m. Blumartas pradėjo teikti daugiau reikšmės peizažams. 

1611 m. Blumartas prisidėjo prie naujos dailininkų gildijos steigimo Utrechte, kurios vyresniuoju buvo išrinktas 1618 m. Tais pat metais princas Mauricas išvaikė miesto tarybą, katalikų šalininkai buvo pašalinti iš vadovaujančių postų. Nepaisant to, sekantis dešimtmetis buvo pats sėkmingiausias Blumartui, kaip menininkui. Jam darbų užsakinėjo princas Frederikas Hendrikas Oranietis (nuo 1625 m.). Jo dirbtuvėje apsilankė Rubensas (1627 m.), Bohemijos karalienė Elžbieta Stiuart. Apie 1620 m. iš Italijos grįžo buvęs Blumarto mokinys Gerrit van Honthorst, kuris paskleidė karavadžizmo stilistikos bruožus Utrechte. Karavadžizmu persiėmė kitas garsus Blumarto mokinys Hendrick ter Brugghen. Blumartas taip pat persiėmė naujomis meno tendencijomis, derino manieristinį ir baroko vaizdavimą. Viso Blumartas paliko apie 200 paveikslų, 1500 piešinių, 600 graviūrų. Jo keturi sūnūs − Hendrick, Frederick, Cornelis ir Adriaan − tapo žinomais Utrechto tapytojais ir grafikais, dažnai kūrė graviūras pagal tėvo paveikslus. Abrahamas Blumartas mirė 1651 m. sausio 27 d. Utrechte. Palaidotas Šv. Kotrynos bažnyčioje (*Catharijnekerk*). Jis turėjo daug mokinių, kurie tapo žinomais dailininkais. Juos įtakojo ir pats buvo paveiktas jų, kaip Gerrit van Honthorst ir Hendrick ter Brugghen. Blumartas buvo universaliu menininku − tapė mitologines, religines, buitines scenas, peizažus, portretus. Taip pat kūrė gobelenus, vitražus.

## Darbų galerija



Vaizdas:Abraham Bloemaert - Mercury, Argus and Io - Google Art Project.jpg| „Merkurijus, Argas ir Ijo“ (apie 1592, Centrinis Utrechto muziejus)
Vaizdas:Abraham Bloemaert - Joseph and his Brothers - Google Art Project.jpg| „Juozapas ir jo broliai“ (1599−1600, Centrinis Utrechto muziejus)
Vaizdas:Bloemaert,Abraham—The Preaching of St John the Baptist—c. 1595-1600—WD item Q17334821.jpg| „Peizažas su Šv. Jono Krikštytojo mokiniais“ (apie 1600, Amsterdamo valstybinis muziejus)
Vaizdas:Abraham Bloemaert - Landscape with the Prophet Elijah in the Desert - WGA2277.jpg| „Peizažas su atsiskyrėliu pranašu Eliju“ (1610-20, Ermitažas, Sankt Peterburgas)
Vaizdas:Abraham Bloemaert - Adoration of the Shepherds - WGA2272.jpg| „Piemenų pagarbinimas“ (1612, Luvras, Paryžius)
Vaizdas:Abraham Bloemaert - The flute player - Google Art Project.jpg | „Fleitistas“ (1621, Centrinis Utrechto muziejus)
Vaizdas:Abraham Bloemaert - Venus and Adonis - Google Art Project.jpg| „Venera ir Adonis“ (1632, Kopenhagos valstybinis meno muziejus)
Vaizdas:The feast of the gods at the wedding of Peleus and Thetis.jpg | „Dievų puota Pelėjo ir Tetidės vestuvėse“ (1638, Mauricheisas, Haga)



## Išnašos

## Nuorodos

* Abraham Bloemaert Encyclopaedia Britannica tinklalapyje
* Abraham Bloemaert WGA tinklalapyje